钦定古今图书集成/历象汇编/庶征典/第086卷 > 《唐书》 > 后汉
## 钦定古今图书集成/历象汇编/庶征典/第086卷 > 《唐书》 > 后汉

后汉行雩礼求雨之制。

按《后汉书礼仪志》：“自立春至立夏，尽立秋，郡国上雨
泽，若少府郡县各扫除社稷。其旱也，公卿官长以次
行雩礼求雨，闭诸阳，衣皂，兴土龙，立土人，舞僮二佾，
七日一变，如故事。反拘朱索社，伐朱鼓，祷赛以少牢
如礼。”

### 光武帝建武三年大旱

按《后汉书。光武帝本纪》。不载　按《五行志》。〈注〉《古今注》：
“建武三年七月，雒阳大旱，帝至南郊求雨，即日雨。
建武五年夏四月，旱，蝗。”

按《后汉书》。光武帝本纪。“五年夏四月旱蝗。五月丙子
诏曰：久旱伤麦。秋种未下。朕甚忧之。将残吏未胜。狱
多冤结。元元愁恨。感动天地乎。其令中都官三辅郡
国出系囚。罪非犯殊死。一切勿案。见徒免为庶人。务
进柔良。退贪酷。各正厥事焉。”按《五行志》。〈注〉方储《对
策》曰：“百姓苦士卒烦碎，责租税失中，暴师外营，经历
三时，内有怨女，外有旷夫。王者熟推其祥，揆合于天，
图之事情，旱灾可除。夫旱者过日，天王无意于百姓，
恩德不行，万民烦扰，故天应以无泽。”

建武六年，旱。

按《后汉书》光武帝本纪。“六年春正月辛酉。诏曰。往岁
水旱蝗虫为灾。谷价腾跃。人用困乏。朕惟百姓无以
自赡。恻然悯之。其命郡国有谷者给禀”按《五行志》。
〈注〉《古今注》：“建武六年六月，旱。”

建武九年春，旱。

按《后汉书。光武帝本纪》。不载　按《五行志》。〈注〉《古今注》
云云。

建武十二年五月，旱。

按《后汉书。光武帝本纪》。不载　按《五行志》。〈注〉《古今注》
云云。

建武十八年，旱。

按：《后汉书光武帝本纪》：“十八年五月，旱。”

建武二十一年六月，旱。

按《后汉书。光武帝本纪》。不载　按《五行志》。〈注〉《古今注》
云云。

### 明帝永平元年五月旱

按《后汉书明帝本纪》。不载　按《五行志》。〈注〉《古今注》云
云。

永平三年夏，旱。

按《后汉书明帝本纪》：“三年夏旱，秋八月诏曰：朕奉承
祖业，无有善政。日月薄蚀，彗孛见天，水旱不节，稼穑
不成，人无宿储，下生愁垫。虽夙夜勤思，而智能不逮。
昔楚庄无灾，以致戒惧；鲁哀祸大，天不降谴。今之动
变，倘尚可救。有司勉思厥职，以匡无德。古者卿士献
诗，百工箴谏，其言事者，靡有所讳。”　按《锺离意传》：“永
平”三年夏，旱而大起北宫。意诣阙免冠上疏曰：“伏见
陛下以天时小旱，忧念元元，降避正殿，躬自克责，而
比日密云，遂无大润，岂政有未得应天心者邪？昔成
汤遭旱，以六事自责曰：政不节邪？使人疾邪？宫室崇
邪？女谒盛邪？苞苴行邪？谗夫昌邪？窃见北宫大作，人
失农时，此所谓宫室崇也。自古非苦宫室小狭，但患
人不安宁，宜且罢止，以应天心。臣意以匹夫之才，无
有行能，久食重禄，擢备近臣，比受厚赐，喜惧相半，不
胜愚戆征营，罪当万死。”帝策诏报曰：“汤引六事，咎在
一人，其冠履勿谢。比上天降旱，密云数会，朕戚然惭
惧，思获嘉应，故分布祷请，窥候风云，北祈明堂，南设
雩场。今又敕大匠止作诸宫减省不急，庶消灾谴。”诏
因谢公卿百寮，遂应时澍雨焉。

永平八年冬，旱。

永平十一年八月，旱。

永平十五年八月，旱。

按以上《后汉书。明帝本纪》。不载　按《五行志》。〈注〉《古今
注》云云。

永平十八年三月，旱。

按《后汉书明帝本纪》。“十八年夏四月已未。诏曰：自春
已来。时雨不降。宿麦伤旱。秋种未下。政失厥中。忧惧
而已。其赐天下男子爵。人二级。及流民无名数欲占
者人一级。鳏、寡、孤、独、笃癃、贫而不能自存者粟。人三
斛。理冤狱。录轻系。二千石分祷五岳四渎。郡界有名
山大川能兴云致雨者。长吏各洁斋祷请。冀蒙嘉澍。”

按《五行志》。〈注：〉《古今注》：“永平十八年三月，旱。”

### 章帝建初元年旱

按《后汉书章帝本纪》，“建初元年三月己巳，诏曰：‘朕以
无德，奉承大业，夙夜栗栗，不敢荒宁。而灾异仍见，与
政相应。朕既不明，涉道日寡，又选举乖实，俗吏伤人，
官职耗乱，刑罚不中，可不忧与！昔仲弓，季氏之家臣，
子游，武城之小宰，孔子犹诲以贤才，问以得人。明政
无大小，以得人为本’。”夫乡举里选，必累功劳。今刺史、
“守相不明真伪，茂才、孝廉岁以百数，既非能显，而当
授之政事，甚无谓也。每寻前世举人贡士，或起甽亩，
不系阀阅，敷奏以言，则文章可采；明试以功，则政有
异迹。文质彬彬，朕甚嘉之。其令太傅、三公、中二千石、
二千石、郡国守、相举贤良方正、能直言极谏之士各
一人。”按《五行志》。〈注〉建初元年，大旱，天子忧之。侍御
史孔丰乃上疏曰：“臣闻为不善而灾报，得其应也；为
善而灾至，遭时运也。陛下即位日浅，视民如伤，而不
幸耗旱，时运之会耳，非政教所致也。昔成汤遭旱，因
自责，省畋散积，减御损食，而大有年。意者陛下未为
成汤之事与？”天子纳其言而从之。三日雨即降。转拜
黄门郎，典东观事。　按《杨终传》，终拜校书郎。建初元
年，大旱谷贵，终以为广陵、楚、淮阳、济南之狱，徙者万
数，又远屯绝域，吏民怨旷，乃上疏曰：“臣闻善善及子
孙，恶恶止其身，百王常典，不易之道也。秦政酷烈，违
牾天心，一人有罪，延及三族。高祖平乱，约法三章；太
宗至仁，除去收孥，万姓廓然，蒙被更生，泽及昆虫，功
垂万世。”陛下圣明，德被四表。今以比年久旱，灾疫未
息，躬自菲薄，广访失得，三代之隆，无以加焉。臣窃按
《春秋》水旱之变，皆应暴急，惠不下流。自永平以来，仍
连大狱，有司穷考，转相牵引，掠拷冤滥，家属徙边。加
以北征匈奴，西开三十六国，频年服役，转输烦费。又
远屯伊吾、楼兰、车师、戊己，民怀土思，怨结边“域。《传》曰：
‘安土重居，谓之众庶’。昔殷人近迁洛邑，且犹怨望，何
况去中土之肥饶，寄不毛之荒极乎！且南方暑湿，瘴
毒互生，愁困之民，足以感动天地，移变阴阳矣。陛下
留念省察，以济元元。”书奏，肃宗下其章，司空第五伦
亦同终议。太尉牟融、司徒鲍昱、校书郎班固等难伦
以“施行既久，孝子无改父之道。先帝所建，不宜回异。”
终复上书曰：“‘秦筑长城，功役繁兴，胡亥不革，卒亡四
海。故孝元弃珠崖之郡，光武绝西域之国，不以介鳞
易我衣裳’。鲁文公毁泉台，《春秋》讥之曰：‘先祖为之而
已，毁之不如勿居而已’。以其无妨害于民也。襄公作
三军，昭公舍之，君子大其复古，以为不舍则有害于
民也。今伊吾之役，楼兰之屯，久而未还，非天意也。”帝
从之，听还徙者悉罢边屯。　按《鲍昱传》，昱代王敏为
司徒，建初元年，大旱谷贵。肃宗召昱问曰：“‘甚旱既太，
将何以消复灾眚’？对曰：‘臣闻圣人理国，三年有成。今
陛下始践天位，刑政未著，如有失得，何能致异？但臣
前在汝南，典理楚事，系者千馀人，恐未能尽当旱既’。”
先帝诏言，“大狱一起，冤者过半。又诸徙者骨肉离分，
孤魂不祀，一人呼嗟，王政为亏。宜一切还诸徙家属，
蠲除禁锢，兴灭继绝，死生获所。如此，和气可致。”帝纳
其言。

建初二年，旱。

按《后汉书章帝本纪》。不载　按《五行志》。〈注〉《古今注》：“二
年夏，雒阳旱。”　按《马后纪》，“建初元年，欲封爵诸舅，太
后不听。明年夏，大旱，言事者以为不封外戚之故，有
司因此上奏，宜依旧典。太后诏曰：‘凡言事者，皆欲媚
朕以要福耳。昔王氏五侯，同日俱封，其时黄雾四塞，
不闻澎雨之应。又田蚡、窦婴宠贵横恣，倾覆之祸，为
世所传。故先帝防慎舅氏，不令在枢机之位’。”诸子之
封，裁令半。楚、淮、扬诸国常谓“我子不当与先帝子等，
今有司奈何欲以马氏比阴氏乎？”固不许。

建初四年夏，旱。

按《后汉书章帝本纪》。不载　按《五行志》。〈注〉《古今注》云
云。

建初五年，旱。

按《后汉书章帝本纪》，五年春二月甲申，诏曰：“《春秋》书
‘无麦苗，重之也。去秋雨泽不通，今时复旱，如炎如焚，
凶年无时，而为备未至。朕之不德，上累三光，震栗忉
忉，痛心疾首。前代圣君，博思咨诹，虽降灾咎，辄有开
匮反风之应。今予小子，徒惨惨而已。其令二千石理
冤狱，录轻系，祷五岳、四渎及名山能兴云致雨者，冀’”
蒙不崇朝遍雨天下之报，务加肃敬焉。

### 元和元年春旱

按《后汉书章帝本纪》。不载　按《五行志》。〈注〉《古今注》云
云。

元和二年，旱。

按：《后汉书章帝本纪》，不载。　按《陈宠传》，肃宗时，宠为
尚书。汉旧事，断狱报重，常尽三冬之月。是时帝始改
用冬初，十月而已。元和二年旱，长水校尉贾宗等上言，以为断狱不尽三冬，故阴气微弱，阳气发泄，招致
灾旱，事在于此。帝以其言下公卿议，宠奏曰：“夫冬至
之节，阳气始生，故十一月有兰射于芸荔之应。《时令》
曰：‘诸生荡，安形体，天以为正，周以为春；十二月阳气
上通，雉雊鸡乳，地以为正，殷以为春；十三月阳气已
至，天地已交，万物皆出，蛰虫始振，人以为正，夏以为
春。三微成著，以通三统’。”周以天元，殷以地元，夏以人
元。若以此时行刑，则殷周岁首，皆当流血，不合人心，
不稽天意。《月令》曰：“孟冬之月，趣狱刑，无留罪，明大刑
毕在立冬也。又仲冬之月，身欲宁，事欲静，若以降威
怒，不可谓宁；若以行大刑，不可谓静。”议者咸曰：“旱之
所由，咎在改律。”臣以为殷周断狱，不以三微，而化致
康平，无有灾害。自元和以前，皆用三冬，而水旱之异，
往往为患。由此言之，灾害目为他应，不以改律。秦为
虐政，四时行刑。圣汉初“兴，政从简易。萧何草律，季秋
论囚，俱避立春之月，而不计天地之正。二王之春，实
颇有违。陛下探幽析微，允执其中，革百载之失，建永
年之功，上有迎承之欢，下有奉微之惠。稽《春秋》之文，
当《月令》之意，圣功美业，不宜中疑。”书奏，帝纳之，遂不
复改。

### 章和二年和帝即位夏旱

按《后汉书。和帝本纪》。“章和二年二月壬辰即位。五月
京师旱。”　按《五行志》，“时章帝崩后，窦太后兄弟用事，
奢僭。”

### 和帝永元二年郡国十四旱

按《后汉书和帝本纪》。不载　按《五行志》。〈注〉《古今注》云
云。

永元四年夏，旱。

按：《后汉书和帝本纪》：“四年夏，旱蝗。十二月壬辰，诏：今
年郡国秋稼为旱蝗所伤，其十四以上，勿收田租刍
槁，有不满者，以实除之。”

永元六年秋七月，京师旱。

按《后汉书和帝本纪》，“六年七月，京师旱。诏中都官徒
各除半刑，谪其未竟，五月以下皆免遣。丁巳，幸洛阳
寺，录囚徒，举冤狱。收洛阳令下狱抵罪。司隶校尉、河
南尹皆左降。未及还宫而澍雨。”　按《张奋传》：“奋代刘
方为司空时，岁灾旱，祈雨不应，乃上表曰：比年不登，
人用饥匮。今复久旱，秋稼未立，阳气垂尽，岁月迫促。
夫国以民为本，民以谷为命，政之急务，忧之重者也。
臣蒙恩尤深，受职过任，夙夜忧惧，章奏不能叙心。愿
对中常侍疏奏，即时引见”，复口陈时政之宜。明日，和
帝召太尉、司徒幸洛阳狱，录囚徒，收洛阳令陈歆，即
大雨三日。

永元九年六月，蝗、旱。

按：《后汉书和帝本纪》云云。

永元十二年春，旱。

按《后汉书和帝本纪》，“十二年二月，诏贷被灾诸郡民
种粮。三月丙申，诏曰：‘比年不登，百姓虚匮。京师去冬
无宿雪，今春无澍雨，黎民流离，困于道路。朕痛心疾
首，靡知所济，瞻仰昊天，何辜！今人三公，朕之腹心，而
未获承天安民之策，数诏有司，务择良吏，今犹不改，
竞为苛暴，侵愁小民，以求虚名，委任下吏，假势行邪。
是以令下而奸生，禁至而诈起。巧法析律，饰文增辞，
货行于官，罪成乎手，朕甚病焉。公卿不思助明好恶，
将何以救其咎罚？咎罚既至，复令灾及小民。若上下
同心，庶或有瘳。其赐天下男子爵，人二级，三老、孝、悌、
力田三级；民无名数及流民欲占者人一级；鳏、寡、孤、
独、笃癃、贫不能自存者粟，人三斛’。”壬子，赐博士员弟
子在太学者布，人三疋。

永元十五年，《丹阳郡国》二十二，旱。

按《后汉书和帝本纪》。不载　按《五行志》。〈注〉《古今注》云
云。

永元十六年，旱。

按《后汉书和帝本纪》：十六年“秋七月，旱。戊午，诏曰：‘今
秋稼方穗而旱，云雨不霑，疑吏行惨刻，不宣恩泽，妄
拘无罪幽闭，良善所致。其一切囚徒，于法疑者勿决，
以奉秋令。方察烦苛之吏，显明其罚’。”辛巳，诏令天下
皆半入今年田租刍槁，其被灾害者以实除之。贫民
受贷种粮及田租刍槁，皆勿收责。

### 安帝永初元年旱

按《后汉书安帝本纪》。不载　按《五行志》。〈注〉《古今注》：“永
初元年，郡国八旱，分遣议郎请雨。”

永初二年夏，旱。

按《后汉书安帝本纪》：“二年五月，旱。丙寅，皇太后幸洛
阳寺及若卢狱，录囚徒，赐河南尹、廷尉卿及官属以
下各有差，即日降雨。”　按《邓皇后纪》：“永初二年夏，京
师旱，太后亲幸洛阳寺录冤狱。有囚实不杀人而被
考自诬，羸困舆见，畏吏不敢言，将去，举头若欲自诉。
太后察视觉之，即呼还问状，具得枉实，即时收洛阳
令”，下狱抵罪。行未还宫，澍雨大降。

永初五年夏，旱。

按《后汉书。安帝本纪》。俱不载　按《五行志》。〈注〉《古今注》
云云。

永初六年，旱。

按《后汉书安帝本纪》：“六年五月，旱，诏令中二千石下
至黄绶，一切复秩还赎赐爵，各有差。皇太后幸雒阳
寺，录囚徒，理冤狱。”

永初七年夏，旱。

按《后汉书安帝本纪》。七年“五月庚子。京师大雩。八月
诏赐民爵。郡国被蝗伤稼。十五以上勿收今年田租。
不满者以实除之”　按《五行志》。七年夏旱。

### 元初元年夏旱

按：《后汉书安帝本纪》：“元初元年，京师及郡国五旱、蝗。
元初二年夏，旱。”

按：《后汉书安帝本纪》：“二年五月，京师旱。”

元初三年夏，旱。

按《后汉书安帝本纪》。“三年夏四月。京师旱。”　按《五行
志》。〈注〉时西羌寇乱，军屯相继，连十馀年。

元初五年，旱。

按：《后汉书安帝本纪》：“五年，京师及郡国五旱，诏禀遭
旱贫人。”

元初六年夏，旱。

按：《后汉书安帝本纪》：“六年五月，京师旱。”

### 建光元年郡国四旱

按《后汉书安帝本纪》。不载　按《五行志》。〈注〉《古今注》云
云。

### 延光元年旱

按《后汉书安帝本纪》。不载　按《五行志》。〈注〉《古今注》：“延
光元年，郡国五旱，伤稼。”

### 顺帝永建二年旱

按：《后汉书顺帝本纪》：“永建二年三月，旱，遣使者录囚
徒。”

永建三年，旱。

按《后汉书顺帝本纪》：“三年六月，旱，遣使者录囚徒，理
轻系。”　按《黄琼传》：“永建三年，大旱。琼上疏曰：昔鲁僖
遇旱，以六事自让，躬节俭，闭女谒，放谗佞者十三人，
诛税民受货者九人。退舍南郊，天立大雨。今亦宜顾
省政事，有所损阙，务存质俭，以易民听。尚方御府，息
除烦费，敕近臣使遵法度，如有不移，示以好恶。数见
公卿，引纳儒士，访以政化，使陈得失。又囚徒尚积，多
致死亡，亦足以感伤和气，招降灾旱。若改敝从善，择
用嘉谋，则灾消福至矣。”书奏，引见，德阳殿使中常侍
以琼奏书属主者施行。

永建五年，旱。

按：《后汉书顺帝本纪》：“五年四月，京师旱，诏郡国贫人
被灾者勿收责。”

### 阳嘉元年旱

按《后汉书顺帝本纪》，“阳嘉元年春二月，京师旱。庚申，
敕郡国二千石各祷名山岳渎，遣大夫谒者诣嵩高、
首阳山，并祀河、洛请雨。戊辰，雩以冀部比年水潦，民
食不赡，诏案行禀贷，劝农功，赈乏绝。甲戌，诏曰：‘政失
厥和，阴阳隔并，冬鲜霜雪，春无澍雨，分祷祈请，靡神
不禜。深恐在所慢违，如在之义。今遣侍中王辅等持’”
节分诣岱山、东海、荥阳、河、洛，尽心祈焉。

阳嘉二年，旱。

按《后汉书顺帝本纪》，“二年六月旱。”　按《五行志》，夏旱
时李固对策，以为奢僭所致也。　按《郎𫖮传》，𫖮条便
宜之事，又条四事，曰：“《易传》曰：‘阳无德则旱，阴僭阳亦
旱。阳无德者，人君恩泽不施于人也；阴僭阳者，禄去
公室，臣下专权也。自冬涉春，迄无嘉泽，数有西风，反
逆时节。朝廷劳心，广为祈祷，荐祭山川，暴龙移市。臣
闻皇天感物，不为伪动，灾变应人，要在责己。若令雨
可请降，水可禳止，则岁无隔并，太平可待。然而灾害
不息者，患不在此也。立春以来，未见朝廷赏录有功，
表显有德，存问孤寡，赈恤贫弱，而但见洛阳都官，奔
车东西，收系纤介，牢狱充盈。臣闻恭陵火处，比有光
耀，明此天灾，非人之咎’。”丁丑，大风掩蔽天地。风者号
令，天之威怒，皆所以感悟人君忠厚之戒。又连月无
雨，将害麦粟。若一谷不登，则饥者十三四矣。陛下诚
宜广被恩泽，贷赡元元。昔尧遭九年之水，人有十年
之蓄者，简税防灾，为其方也。愿陛下早宣德泽，以应
天功。若臣言不用，朝政不改者，立夏之后，乃有澍雨，
于今之际，未可望也。若政“变于朝而天不雨，则臣为
诬上。愚不知量，分当鼎镬。”书奏，特诏拜郎中。其夏大
旱，如𫖮言。

阳嘉三年久旱。

按：《后汉书顺帝本纪》：三年“春二月己丑，诏以久旱，京
师诸狱无轻车，皆且勿考竟，须得澍雨。夏五月戊戌，
制诏曰：‘昔我太宗丕显之德，假于上下，俭以恤民，政
致康乂。朕秉事不明，政失厥道，天地谴怒，大变仍见春夏连旱，寇贼弥繁，元元被害，朕甚愍之。嘉与海内
洗心更始。其大赦天下，自殊死以下，谋反大逆诸犯’”
不当得赦者，皆赦除之。赐民年八十以上米，人一斛，
肉二十斤，酒五斗；九十以上，加赐帛，人二匹，絮三斤。

按《周举传》，阳嘉三年，司理校尉左雄荐举，征拜尚

书。举与仆射黄琼同心辅政，名重朝廷，左右惮之。是
岁，河南、三辅大旱，五谷灾伤，天子亲自露坐德阳殿
东厢请雨，又下司隶、河南祷祀河神、名山大泽。诏书，
以举才学优深，特下策问曰：“朕以不德，仰承三统，夙
兴夜寐，思协大中。顷年以来，旱灾屡应，稼穑焦枯，民
食困乏。五品不训，王泽未流，群司素餐，据非其位，审
所贬黜，变复之征，厥效何由？分别具对，勿有所讳。”举
对曰：“臣闻《易》称：‘天尊地卑’，乾坤定矣。二仪交构，乃生
万物。万物之中，以人为贵。故圣人养之以君，成之以
化，顺四时之宜，适阴阳之和，使男女婚娶，不过其时，
包之以仁恩，导之以德教，示之以灾异，训之以嘉祥，
此先圣承乾养物之始也。夫阴阳闭隔则二气否塞；
二气否塞则人物不昌；人物不昌则风雨不时，风雨
不时则水旱成灾。”陛下处唐、虞之位，未行尧、舜之政，
近废文帝、光武之法，而循亡秦奢侈之欲，内积怨女，
外有旷夫。今皇嗣不兴，东宫未立，伤和逆理，断绝人
伦之所致也。非但陛下行此而已，竖宦之人亦复虚
以形势威侮良家，取女闭之，至有白首，殁无配偶，逆
于天心。昔武王入殷，出倾宫之女；成汤遭灾，以六事
克己；鲁僖遇旱，而自责祈雨。皆以精诚，转祸为福。自
枯旱以来，弥历年岁，未闻陛下改过之效，徒劳至尊
暴露风尘，诚无益也。又下州郡祈神致请。昔齐有大
旱，景公欲祀河伯，晏子谏曰：“不可。夫河伯以水为城
国，鱼”鳖为民庶，水尽鱼枯，岂不欲雨？自是不能致也。
陛下所行，但务其华，不寻其实，犹缘木求鱼，却行求
前。诚宜推信革政，崇道变惑，出后宫不御之女，理天
下冤枉之狱，除大官重膳之费。夫五品不训，责在司
徒，有非其位，宜急黜斥。臣自藩外，擢典纳言，学薄智
浅，不足以对。《易。传》曰：“阳感天，不旋日。”惟陛“下留神裁
察。”因召见举及尚书令成翊世、仆射黄琼，问以得失。
举等并对以为宜慎官人，去斥贪污，离远佞邪，循文
帝之俭，遵孝明之教，则时雨必应。帝曰：“百官贪污佞
邪者为谁乎？”举独对曰：“臣从下州，超备机密，不足以
别群臣。然公卿大臣数有直言者，忠贞也；阿谀苟容
者，佞邪也。司徒视事六年，未闻有忠言异谋，愚心在
此。”其后以事免。司徒刘崎迁举司隶校尉。

阳嘉四年春，旱。

按：《后汉书顺帝本纪》：“四年二月，自去冬旱，至于是月。”

### 永和四年旱

按：《后汉书顺帝本纪》：永和四年“八月，太原郡旱，民庶
流冗。癸丑，遣光禄大夫，案行禀贷，除更赋。”

### 中帝永嘉元年质帝即位夏旱

按《后汉书质帝本纪》：永嘉元年正月丁丑，即位，夏四
月壬申雩。五月甲午，太后诏曰：“朕以不德，托母天下，
布政不明，每失厥中。自春涉夏，大旱炎赫，忧心京京，
故得祷祈明祀，冀蒙润泽。前虽得雨，而宿麦颇伤，比
日阴云，还复开霁，寤寐永叹，重怀惨结。将二千石令
长不崇宽和暴刻之为乎？其令中都官系囚，罪非殊
死，考未竟者，一切任出，以须立秋。郡国有名山大泽
能兴云雨者，二千石长吏各洁斋请祷，竭诚尽礼。又
兵役连年，死亡流离，或支骸不敛，或停棺莫收，朕甚
愍焉。昔文王葬枯骨，人赖其德。今遣使者案行，若无
家属及贫无资者，随宜赐恤，以慰孤魂。”按《五行志》，
“时冲帝初崩，太尉李固劝太后及兄梁”冀立嗣帝，择
年长有德者，天下赖之，则功名不朽。“年幼未可知，如
后不善，悔无所及。”时太后及冀贪立年幼，欲久自专，
遂立质帝，八岁。此《不用德》。

### 质帝本初元年旱

按《后汉书。质帝本纪》。不载　按《五行志》。〈注〉《古今注本》
“初元年二月，京师旱。”

### 桓帝建和元年旱

按《后汉书桓帝本纪》，建和元年“夏四月丙午，诏曰：比
起陵茔，弥历时岁，力役既广，徒隶尢勤。顷雨泽不沾，
密云复散，倘或在兹，其令徒作陵者减刑各六月。”

### 元嘉元年夏旱

按《后汉书桓帝本纪》：“元嘉元年夏四月，京师旱，任城、
梁国饥，民相食。”　按《五行志》：“是时梁冀秉政，妻子并
受宠封逾节。”

### 延熹元年旱

按《后汉书桓帝本纪》。“延熹元年六月。大雩。”　按《五行
志》。〈注〉陈蕃《上疏》：“宫女多聚，不御忧悲之感，以致水旱
之困也。”

延熹四年秋，旱。

按《后汉书桓帝本纪》，“四年秋七月，京师雩减公卿以
下奉贷王侯半租，占卖关内侯、虎贲、羽林、缇骑、营士、

### 灵帝熹平五年夏旱

按《后汉书灵帝本纪》。“熹平五年。夏四月。大雩。使侍御
史行诏狱。亭部。理冤枉。原轻系。休囚徒。”　按《五行志》。
〈注〉蔡邕作《伯夷叔齐碑》曰：熹平五年，天下大旱，祷请
名山，求获答应。时处士平阳苏腾，字元成，梦陟首阳，
有神马之使在道。明觉而思之，以其梦陟状上闻天
子，开三府请雨，使者与郡县户曹掾吏，登山升祠，手
书要曰：“君况我圣主，以洪泽之福，天寻兴云，即降甘
雨也。”

熹平六年夏四月，大旱。

按《后汉书灵帝本纪》云云。

### 光和五年夏旱

按《后汉书灵帝本纪》云云。

光和六年夏，大旱。

按《后汉书灵帝本纪》云云。　按《五行志》。是时常侍黄
门。僭作威福。

### 献帝兴平元年大旱

按《后汉书献帝本纪》，“兴平元年秋七月，三辅大旱，自
四月至于是月。帝避正殿请雨，遣使者洗囚徒，原轻
系。是岁谷一斛五十万，豆麦一斛二十万，人相食啖，
白骨委积。帝使侍御史侯汶出太仓米豆为饥人作
糜粥，经日而死者无筭。帝疑赋恤有虚，乃亲于御座
前量试作糜，乃知非实。使侍中刘艾出让有司。于是”
尚书令以下皆诣省阁谢。奏收侯汶考实。诏曰：“未忍
致汶于理。可杖五十。”自是之后。多得全济。　按《五行
志》。是时李傕郭汜专权纵肆。

兴平二年夏四月，大旱。

按：《后汉书献帝本纪》云云。

### 建安十九年夏四月旱

按：《后汉书献帝本纪》云云。